Debate: Formal sitting - th Anniversary of the  EU Enlargement
Date: WEDNESDAY, 24 APRIL 2024
Speaker: Roberta Metsola
Country: Poland
Language: MT

Presidenti, Prim Ministri, Ministri, Kummissarji,  Mistednin distinti, Membri, kollegi, Għeżież Ewropej, Bħal mijiet ta’ individwi f’din il-Kamra, u miljuni ta’ Ewropej madwar il-kontinent, ma ninsa qatt fejn kont fil-lejl ta’ bejn it-30 ta’ April u l-1 ta’ Mejju 2004. 20 sena ilu, kont il-Belt Valletta – ma’ eluf kbar ta’ nies, bl-attenzjoni tagħna kollha ffukata fuq in-naħa l-oħra tal-Port il-Kbir, kif għadna kif rajna fil-filmat. Konna qed ngħoddu l-minuti u s-sekondi sakemm Malta, flimkien ma’ Ċipru, ir-Repubblika Ċeka, l-Estonja, l-Ungerija, il-Latvja, il-Litwanja, il-Polonja, is-Slovakkja u s-Slovenja ssieħbu fl-Unjoni Ewropea. Dik il-folla enormi tibqa’ stampata f’moħħi għal dejjem. Pajjiż sħiħ ħerqan għal futur ta’ possibilitajiet, ta’ tama. Poplu li għaraf il-potenzjal tiegħu, li seta’ jħares ’il quddiem b’ottimiżmu. Sentimenti li dakinhar kienu qed jinħassu minn tant nies madwar l-Ewropa. Għal miljuni ta’ persuni s-sħubija fl-Unjoni Ewropea fissret tiġdid, sens ta’ kburija, fissret għaqda. F’daqqa waħda, l-futur ma kellux limiti. Fissret sigurtà, fissret opportunità, fissret prosperità. Għalina fissret kollox. Niftakarni naħseb f’dawk il-ġenerazzjonijiet ta’ Ewropej li għalihom, l-Unjoni Ewropea kienet biss ħolma li issa saret realtà. Kif – minkejja l-isfidi kollha – irnexxielna negħlbu l-biża’ tal-passat u minflok inwittu t-triq tal-era ġdida ta’ libertà, ta’ paċi, ta’ prosperità madwar il-kontinent. Fejn dak li qabel kien kontinent mifrud, issa sar ħaġa waħda. Mit-tramuntana għan-nofsinhar, mill-lvant għall-punent, mill-Baltiċi għall-Mediterran - magħqudin, flimkien. U llum, f’ġenerazzjoni ġdida, huma n-nies tal-Ukrajna, il-pajjiżi tal-Balkani tal-Punent, il-Moldova u l-Georgia li qed iħarsu lejn l-Ewropa bl-istess sens ta’ tama lejn futur komuni. Kif għamlet fit-tkabbir tal-2004 u fl-integrazzjoni tal-Bulgarija, ir-Rumanija u l-Kroazja fis-snin ta’ wara, l-Ewropa llum ma tistax tħares in-naħa l-oħra. Għeżież ħbieb, fl-aħħar żewġ deċennji, l-Ewropa ffaċċjat sfidi bla preċedent. Imma flimkien, irnexxielna nindirizzawhom u negħlbuhom. Kien hemm mumenti – fl-aktar ċirkustanzi diffiċli – li kien aktar faċli li nerħulha għal rasna. Imma rreżistejna. Għaliex fhimna li minkejja l-frustrazzjonijiet u l-imperfezzjonijiet tagħha, l-Unjoni Ewropea hija l-aqwa garanzija għalina lkoll. L-effett ta’ trasformazzjoni tat-tkabbir tal-Unjoni Ewropea fuq il-ħajja tal-Ewropej għadu jinħass sal-ġurnata tal-lum. Narawh u nħossuh f’kull Stat Membru. Smajna dwaru wkoll miż-żgħażagħ li jiena kburija ferm li huma kollha magħqudin magħna llum: drittijiet għal kull ċittadin, opportunitajiet għal kull persuna mill-kbir għaż-żgħir, suq wieħed li qed isaħħaħ l-ekonomiji, politika ta’ koeżjoni li timplimenta l-impenn tagħna għall-ugwaljanza. Is-sħubija fl-Unjoni Ewropea ma fissritx biss liġijiet ġodda. Fissret ferm aktar minn hekk. Fl-istess ħin, l-għaqda ma tfissirx li kulħadd għandu jkun l-istess. Dik mhux l-Ewropa tagħna. Aħna kburin bid-differenzi ta’ bejnietna, bit-tradizzjonijiet uniċi, bil-kulturi, bil-lingwi, bid-diversità tagħna. L-aħħar 20 sena nistgħu ngħidu li huma prova proprju ta’ dan. Pjuttost l-Ewropa tħaddan id-differenzi, filwaqt li tassigura li kulħadd ikollu l-istess opportunitajiet. Kulħadd għandu jkollu l-istess ċans, anke jekk l-opinjoni hija differenti. Dik hija s-saħħa tagħna. U għalhekk li mis-sħubija jgawdi kulħadd. L-Ewropa biddlet kull Stat Membru mill-2004. Imma bl-istess mod, kull Stat Membru biddel ukoll l-Ewropa. Illum magħna għandna wħud minn dawk l-individwi li kienu strumentali biex pajjiżhom jissieħeb fl-Unjoni Ewropea u li fl-istess ħin għenu biex jiktbu dan il-kapitlu straordinarju fl-istorja tal-Unjoni Ewropea.  U allura f’isem il-Parlament Ewropew, il-vuċi taċ-ċittadini Ewropej, nirringrazzjakom. Napprezzaw dak kollu li intom għamiltu. Nifhmu r-responsabilità li aħna writna biex il-ħidma, l-impenn u d-determinazzjoni tagħkom ngħadduha aħna issa lill-ġenerazzjoni li jmiss ta’ mexxejja Ewropej. Grazzi.